ხოსე მარია ბოკანეგრა

ხოსე მარია ბოკანეგრა (დ. 25 მაისი, 1787 — გ. 23 ივლისი, 1862) — მექსიკელი იურისტი და სახელმწიფო მოღვაწე, რომელიც მცირე ხნით მექსიკის დროებითი პრეზიდენტის თანამდებობას იკავებდა 1829 წლის დეკემბერში, პრეზიდენტ ვისენტე გერეროს წინააღმდეგ მოწყობილი სახელმწიფო გადატრიალების მცდელობისას. მანამდე მას სხვადასხვა სამთავრობო პოზიცია ეკავა, მათ შორის იყო დეპუტატთა პალატის პრეზიდენტი და საკატეკასის შტატის წარმომადგენელი დეპუტატთა პალატაში.

იგი კონგრესმა დროებით პრეზიდენტად მას შემდეგ დანიშნა, რაც პრეზიდენტმა გერერომ თავად ჩაუდგა სათავეში ჯარებს ამბოხების ჩასახშობად. ხუთი დღის შემდეგ ამბოხებულები ეროვნულ სასახლეში შეიჭრნენ და ბოკანეგრა დაამხეს, რის შემდეგაც მათ ჩამოაყალიბეს აღმასრულებელი ტრიუმვირატი პედრო ველესის ხელმძღვანელობით.

ბიოგრაფია
ბოკანეგრამ დაამთავრა მეხიკოში მდებარე სან-ილდეფონსოს კოლეჯი და იურისტი გახდა. კოლონიურ პერიოდში იგი იყო „აუდიენსიის“ (Audiencia) ადვოკატი და ადვოკატთა კოლეგიის წევრი. ის ასევე იკავებდა ღარიბთა თავშესაფრის საქველმოქმედო კომიტეტის ვიცე-პრეზიდენტის თანამდებობას. მექსიკის პირველი იმპერიის დროს მან მხარი დაუჭირა აგუსტინ დე იტურბიდეს არჩევას ტახტზე, თუმცა მოგვიანებით დაუპირისპირდა მის თვითნებურ მმართველობას. 1824 წელს იგი მექსიკის პირველი დამფუძნებელი კონგრესის დეპუტატი გახდა.

1827 წელს ბოკანეგრა დეპუტატთა პალატაში შევიდა, ხოლო 1829 წლის 26 იანვარს პრეზიდენტმა გვადალუპე ვიქტორიამ იგი შინაგან და საგარეო საქმეთა მინისტრად დანიშნა. მან ეს თანამდებობა ვისენტე გერეროს ადმინისტრაციის დროსაც შეინარჩუნა 1829 წლის 1 აპრილამდე.

1829 წლის 4 დეკემბერს ვიცე-პრეზიდენტი ანასტასიო ბუსტამანტე გერეროს წინააღმდეგ აჯანყდა („ხალაპას გეგმა“). გერერომ კონგრესისგან ნებართვა მიიღო, რათა თავად გასულიყო ბრძოლის ველზე ამბოხებულებთან დასაპირისპირებლად. 1829 წლის 16 დეკემბერს, გერეროს არყოფნისას, კონგრესმა ბოკანეგრა დროებით პრეზიდენტად დანიშნა უზენაესი სასამართლოს პრეზიდენტის სტატუსიდან გამომდინარე. მან თანამდებობა 18 დეკემბერს დაიკავა  და მხოლოდ ექვსი დღე, 1829 წლის 23 დეკემბრამდე იმსახურა. ამავე დღეს, მეხიკოს სამხედრო გარნიზონი შეუერთდა „ხალაპას გეგმას“ და უარი თქვა ბოკანეგრას აღიარებაზე. მათ ჩამოაყალიბეს აღმასრულებელი ტრიუმვირატი პედრო ველესის, ლუკას ალამანისა და ლუის დე კინტანარის შემადგენლობით. ბოკანეგრა კი თავის პროფესიულ საქმიანობას — იურიდიულ პრაქტიკას დაუბრუნდა.

მოგვიანებით, ბოკანეგრა ფინანსთა მინისტრი იყო პრეზიდენტების, ვალენტინ გომეს ფარიასისა და ანტონიო ლოპეს დე სანტა-ანას დროს (1833 წლის 26 აპრილიდან 12 დეკემბრამდე), ხოლო საგარეო საქმეთა და ფინანსთა მინისტრის თანამდებობას იკავებდა სანტა-ანას, ნიკოლას ბრავოსა და ვალენტინ კანალისოს პრეზიდენტობისას (1844 წლის 18 აგვისტომდე).

ბოკანეგრა ცნობილი იყო როგორც პატიოსანი და უნარიანი ადამიანი, რომელსაც პოლიტიკაში მონაწილეობა დისკომფორტს უქმნიდა, თუმცა ამას საკუთარ მოვალეობად მიიჩნევდა. მან დაწერა ნაშრომი „მემუარები დამოუკიდებელი მექსიკის ისტორიისათვის“ (Memorias para la Historia de México Independiente). მისი ძმისშვილი, ფრანსისკო გონსალეს ბოკანეგრა, მექსიკის ეროვნული ჰიმნის (Himno Nacional Mexicano) ავტორია. ხოსე მარია ბოკანეგრა 1862 წლის 23 ივლისს ფედერალურ ოლქში გარდაიცვალა.

ლიტერატურა
 "Bocanegra, José María" Enciclopedia de México. Mexico City, 1996, .
 Appendini, Guadalupe, Aguascalientes. 46 personajes en su historia. México, Gobierno del Estado de Aguascalientes, 1992.
 García Puron, Manuel, México y sus gobernantes, v. 2. Mexico City: Joaquín Porrúa, 1984.
 Orozco Linares, Fernando, Gobernantes de México. Mexico City: Panorama Editorial, 1985, .

იხილეთ აგრეთვე
მექსიკის პრეზიდენტი

რესურსები ინტერნეტში
 Short biography
 Brief biography

სქოლიო

კატეგორია:დაბადებული 1787
კატეგორია:დაბადებული 25 მაისი
კატეგორია:გარდაცვლილი 1862
კატეგორია:გარდაცვლილი 23 ივლისი
კატეგორია:მექსიკის პრეზიდენტები
კატეგორია:მექსიკელი პოლიტიკოსები
კატეგორია:მექსიკელები